Džim Džefriz // mts Dvorana // 01.10.
2026-10-01 21:00 - 23:00 (Europe/Belgrade) | mts dvorana, Dečanska 14, Beograd, Srbija
Jedan od najvećih svetskih stand-up komičara današnjice, Jim Jefferies, prvi put dolazi u Beograd sa svojim novim svetskim spektaklom Son of a Carpenter!
Nastup će biti održan 01. oktobra u mts Dvorani, u okviru drugog dela evropske turneje koja je započela još tokom 2025. godine i nastavila se velikim međunarodnim uspehom širom sveta.
Publiku očekuje potpuno novi live show Son of a Carpenter — prepoznatljiv spoj brutalno iskrenog humora, društvenih komentara i sirove energije, po kojoj je Jim Jefferies postao globalni fenomen.
Jim Jefferies već godinama važi za jednog od najvećih stand-up izvođača na svetu. Poznat je po svojim rasprodatim svetskim turnejama, brojnim Netflix specijalima, kao i hit emisijama The Jim Jefferies Show i Legit. Njegovi stand-up nastupi beleže milione pregleda, dok ga publika širom sveta prepoznaje po direktnom, inteligentnom i potpuno necenzurisanom humoru.
Dolazak Jim Jefferies u Beograd predstavlja nastavak saradnje između mts Dvorane i DrugeStrane, sa ciljem da se Beograd dodatno pozicionira na evropskoj mapi najvećih stand-up događaja kroz dovođenje najpoznatijih svetskih imena komedije i live entertainment scene.

Divlje jagode akustik // mts Dvorana // 22.10.
2026-10-22 20:00 - 22:30
Smatra se da je ovo jedan od onih nastupa koje su ljubitelji Divljih jagoda čekali ceo život! Naime, nakon poslednjeg koncerta održanog u mts Dvorani 2024. godine, koji uz onaj iz 2022. na istom mestu, slovi za jedan najuspešnijih u karijeri benda, legendarne DIVLJE JAGODE najavljuju novi koncert u Beogradu za jesen- tačnije 22.oktobra.
Na koncertu u mts Dvorani pod simboličnim nazivom „Sa malo struje“, Jagode će publici prirediti pravu ekskluzivu s obzirom da će fanovi imati prilike, da hit kao što je na primer čuvena Šejla, prvi put čuju u akustičnoj verziji, ali i sve ostale pesme u novim i jedinstvenim aranžmanima.
Takođe, na repertoaru će biti i mnogo pesama iz karijere grupe koje nisu nikada izvođene uživo ili pak, retko svirane na koncertima. Spektakl će začiniti gosti, prijatelji grupe koji će svojim prosustvom i interpretacijom učiniti pesme Jagoda jos moćnijim.
Podsetimo, koncert održan 2022. godine u mts Dvorani, koji se i dana danas pamti, je ostavio dubok trag i na sam bend, pa je podsetimo, i sam Zele Lipovača ranije rekao da se „toga dana u Dvorani desilo sve ono što je sanjao svih ovih godina. Odlična sala, perfektna produkcija i raspoložena publika“.
Upravo na tom koncertu je snimljen i koncertni album „Live in Beograd“.

Queen Symphony Sensation // mts Dvorana // 30.10.
2026-10-30 20:00 - 22:30
Postoje koncerti i postoje večeri koji se pamte. Muzika legendarne grupe Queen dobija svoje najraskošnije izdanje – uz simfonijski orkestar i hor, u spektaklu koji spaja snagu rocka i eleganciju klasične muzike,na koncertu koji će 30. oktobra biti održan u mts Dvorani. Karte za spektakl koji je potvrdio veliko interesovanje među Beograđanima, mogu se nabaviti na mtsdvorana.rs i blagajni mts Dvorane.
Queen Symphony Sensation donosi veličanstvenu interpretaciju i emociju koja prevazilazi koncertni format i postaje vanvremensko iskustvo. Specijalni gosti ovoga puta biće: (UK) Mickey Callisto & Cosmic Glas, koji je osvojio svet. Njegova interpretacija „Who Wants to Live Forever“ u emisiji Britain’s Got Talent odjeknula je globalno, vraćajući ovu bezvremensku pesmu ponovo na top liste.
Čak su i članovi grupe Queen javno izrazili oduševljenje njegovim nastupima.Svet je dodatno osvojio spektakularnim flashmob nastupom u Parizu, uz čuvenog pijanistu Julien Cohen-a, u izvođenju „Bohemian Rhapsody“, koji je dostigao preko 500 miliona pregleda širom sveta.
Miljenici beogradske publike, za čije koncerte se uvek traži karta više, vraćaju se nakon velike turneje u Nemačkoj i Austriji, u godini kada obeležavaju 20 godina međunarodne karijere.
Od Evrope i UK, preko Južne Amerike, do Azije – njihov zvuk osvaja publiku širom sveta. Jubilej obeležavaju serijom Symphony koncerata sa Mickey Callistom, uz najavljenu i veliku turneju po SAD početkom 2027. godine, gde će nastupati u prestižnim dvoranama u gradovima poput New Yorka, Los Angelesa, Miamija, Chicaga, San Antonija, Houstona, San Francisca, Bostona, Austina, Dallasa i mnogim drugim.
Ne propustite da budete deo ovog nesvakidašnjeg spektakla uz neprevaziđenje hitove poput:Bohemian Rhapsody, We Will Rock You, Somebody to Love, Who Wants to Live Forever…u simfonijskom izdanju koje ostavlja bez daha.

Konstrakta i Zemlja gruva // mts Dvorana // 06.11.
2026-11-06 20:00 - 22:30
Konstraktino beogradsko koncertno bijenale zakazano je za 06. novembar u mts Dvorani, kada će nastupiti zajedno sa svojim bendom Zemlja gruva.
Konstrakta je kantautorka i izvođačica iz Beograda, poznata po spoju muzike, performansa i društvenog komentara.
Široj evropskoj publici predstavila se pesmom In Corpore Sano na Evroviziji 2022. godine ( Eurovision Song Contest 2022. ), nakon čega nastavlja da razvija autorske projekte koji se kreću između pop koncerta i performansa.
Pre nego što je 2019. pokrenula solo karijeru, istakla se kao glavni vokalista indi pop grupe Zemlja gruva, koja je osnovana 2007.

Osvajači // mts Dvorana // 07.11.
2026-11-07 20:00 - 22:30
U okviru jesenje sezone u mts Dvorani, beogradsku publiku će tačno četiri godine od velikog koncerta u mts Dvorani, nastupom obradovati i kragujevački hard rok sastav Osvajači, poznat po čuvenim hitovima S kim čekaš dan, Maska, Pronađi me, Možda nebo zna, Nikad više s tobom, Krv i led…Članovi benda koji je nastao pre tačno tri i po decenije ( 1990) ujedno će nastupom u kultnoj dvorani obeležiti i 35 godina postojanja.
Kako najavljuju, sa Beograđanima će se 07. novembra podsetiti kako ovih čuvenih balada, tako i drugih dinamičnih hitova, koje sve generacije i dan danas pevaju.
Bend koji je često menjao svoju postavu, sada već godinama čini stabilna šestorka koju čine: Zvonko Pantović, Nebojša Jakovljević, Dušan Simovic, Dejan Ilić, Nikola Baošić, Branko Stiković.
Podsetimo, bend su 90-ih osnovali prepoznatljivi vokal Zvonko Pantović Čipi, gitarista Dragan Urošević, klavijaturista Nebojša Jakovljević, bas gitara Saša Popović i bubnjar Miša Raca.
Jedan od značajnijih ljudi koji je učestvovao u radu grupe Osvajači je i legendarni klavijaturista Laza Ristovski,u čijem studiju je snimljen prvi albu Krv i led koji je ujedno bio i producent albuma. Laza Ristovski je na drugom albumu bio gost na pesmi Sam . Kada je nastupao sa grupom Osvajači njegova “boja” oslikavala je specifičan zvuk benda, pa se zato bend po tome posebno razlikovao. Na svoja prva dva albuma, Krv i led (objavljenom 1990. godine) i Sam (objavljenom 1995. godine), predstavili su se glam metal zvukom, a najveći uspeh su doživele njihove balade Možda nebo zna i S kim čekaš dan.
Karte za koncert su u prodaji na mtsdvorana.rs i blagajni mts Dvorane

Električni orgazam // mts Dvorana // 11.12.
2026-12-11 20:00 - 22:30
Električni orgazam, kultna institucija domaćeg rokenrola, vraća se u mts Dvoranu u petak, 11. decembra od 20 časova, koncertom koji objedinjuje novo poglavlje benda i nasleđe koje traje gotovo pola veka.
Nakon osam godina diskografske pauze, bend pred publikom premijerno predstavlja pesme sa novog albuma „U magli sjaj“, koji izlazi početkom maja. Biće to prilika da se svež i dugo iščekivan materijal čuje uživo, u punoj koncertnoj snazi, svega nekoliko meseci nakon objavljivanja.
Istovremeno, ovaj koncert nosi i snažan jubilej – 40 godina od kultne „Distorzije“. Pesme koje su obeležile generacije ponovo će odjeknuti u punom intenzitetu, u pažljivo odabranom setu koji vraća duh vremena, ali i potvrđuje njihovu trajnost. Uz to, set-listu će, kao i uvek, činiti nezaobilazni klasici koji već 46 godina čine okosnicu njihove koncertne energije.
Ovu koncertnu svetkovinu izneće udarna postava benda – Gile, Švaba, Banana i Pače, rokenrol mašinerija koja decenijama suvereno vlada binama širom regiona, garantujući zvuk i energiju po kojoj je Električni orgazam postao živa legenda.
Treći susret benda i mts Dvorane biće istinski spektakl – uz najavljene specijalne goste, čija imena tek dolaze, atmosfera će dobiti dodatnu dimenziju i pretvoriti veče u pravu muzičku proslavu.
Ovo nije samo koncert, već spoj novog i legendarnog, trenutka i istorije – u jednoj od najlepših i najsvečanijih sala prestonice. Beograd, 11. decembar – veče kada se prošlost i budućnost Električnog orgazma susreću na istoj bini.
Ulaznice su u prodaji na mtsdvorana.rs i blagajni mts Dvorane
